b"\n_START_ARTICLE_\nLudvig Mylius-Erichsen\n_START_SECTION_\nUngdom\n_START_PARAGRAPH_\nMylius-Erichsen blev f\xc3\xb8dt i Viborg i 1872. Hans familie flyttede til Ringk\xc3\xb8bing, da han var 2 \xc3\xa5r. Det vestjyske milj\xc3\xb8 med fjord og klitter dannede derfor rammen om Mylius-Erichsens opv\xc3\xa6kst. Hans far var herredsbetjent, og som s\xc3\xa5dan begyndte Mylius-Erichsen sin karriere, idet han fulgte i sin fars fodspor p\xc3\xa5 det lokale herredskontor. P\xc3\xa5 egnen stiftede han bekendskab med klitboerne, der trodser Vesterhavets kr\xc3\xa6fter og desuden taterfolket, som vakte hans sociale indignation. Han skildrede livet her i sine fort\xc3\xa6llinger og dramaer. Han blev student i 1895.\n_START_SECTION_\nSkribent\n_START_PARAGRAPH_\nMylius-Erichsen drog til K\xc3\xb8benhavn og blev jurastuderende. Men studiet passede ikke Mylius-Erichsens natur, og han begyndte i stedet som journalist p\xc3\xa5 Dannebrog og Politiken. Han udgav i denne tid ogs\xc3\xa5 nogle skuespil og fort\xc3\xa6llinger. Mylius-Erichsens litter\xc3\xa6re debut var med skuespillet Tatere fra 1898. \xc3\x85rene efter fra 1899 til 1900 var han redakt\xc3\xb8r p\xc3\xa5 tidsskriftet Vagten. Mellem 1900 og 1905 udgav han digtsamlingen Isblink, de tre b\xc3\xb8ger, Vestjyder, Strandingshistorier og Nye strandingshistorier samt v\xc3\xa6rket Den jydske hede f\xc3\xb8r og nu._NEWLINE_I 1890'ernes K\xc3\xb8benhavn f\xc3\xa6rdedes han i milj\xc3\xb8et omkring Caf\xc3\xa9 Bernina. Han omgikkes datidens kulturradikale, f.eks. Georg og Edvard Brandes og samarbejder med bl.a. Herman Bang, Jeppe Aakj\xc3\xa6r og Johannes V. Jensen.\n_START_SECTION_\nMindesm\xc3\xa6rker\n_START_PARAGRAPH_\nI respekt for Mylius-Erichsens satsning i udforskningen af de gr\xc3\xb8nlandske polaromr\xc3\xa5der er det store omr\xc3\xa5de som hans sl\xc3\xa6dehold berejste p\xc3\xa5 den sk\xc3\xa6bnesvangre sidste tur opkaldt efter ham._NEWLINE_Mylius Erichsens All\xc3\xa9 i Hellerup er opkaldt efter ham. I Aalborg ligger Mylius-Erichsens Vej i gr\xc3\xb8nl\xc3\xa6nderkvarteret._NEWLINE_Kai Nielsen udf\xc3\xb8rte i 1912 et monument for de omkomne ekspeditionsdeltagere p\xc3\xa5 Langelinie i K\xc3\xb8benhavn. I hans f\xc3\xb8deby Ringk\xc3\xb8bing blev der i 1916 opstillet en statue udarbejdet af Chresten Skikkild af Ludvig Mylius-Erichsen, som st\xc3\xa5r foran Ringk\xc3\xb8bing Museum._NEWLINE_Der findes et portr\xc3\xa6tmaleri (med Knud Rasmussen) af Harald Moltke 1931 (Frederiksborgmuseet). Tegning af samme 1903. To portr\xc3\xa6tstudier af Valdemar Neiiendam 1905. Tegning af Achton Friis._NEWLINE_Forlaget Hovedland udgav f\xc3\xb8rste gang i 1984 et udvalg af Mylius-Erichsens fort\xc3\xa6llinger fra tiden 1900\xe2\x80\x931905 under titlen Strandingshistorier. Bogen er udkommet i flere udgaver siden."